b'\n_START_ARTICLE_\nAteenalaisten laulu\n_START_PARAGRAPH_\nAteenalaisten laulu on alkujaan ruotsalaisen Viktor Rydbergin kirjoittama runo, joka tunnetaan Suomessa Jean Sibeliuksen s\xc3\xa4velt\xc3\xa4m\xc3\xa4n\xc3\xa4 kappaleena._NEWLINE_Rydbergin Ath\xc3\xa9narnes s\xc3\xa5ng ilmestyi runoelmassa Dexippos vuonna 1876 tai 1882. Rydberg kirjoitti Dexippos-runoelman ateenalaisen historioitsija Deksippoksen muistoksi. T\xc3\xa4h\xc3\xa4n runoelmaan sis\xc3\xa4ltyy Ath\xc3\xa9narnes s\xc3\xa5ng, joka on mukaelma spartalaisen Tyrtaioksen 600-luvulla eaa. kirjoittamasta elegiasta. Runoelmassa on my\xc3\xb6s vastaava Goternas s\xc3\xa5ng. Deksippoksen aikana gootteihin kuuluneet herulit valtasivat vuonna 267 jaa. Ateenan ja tuhosivat kaupunkia pahasti. Aluksi vaikutti silt\xc3\xa4, ett\xc3\xa4 ateenalaiset eiv\xc3\xa4t pystyisi vastarintaan, mutta Deksippos k\xc3\xa4ytti hyv\xc3\xa4kseen vanhoja sankarirunoja, kokosi Thukydideen innoittamana 2\xc2\xa0000 miehen armeijan ja karkotti herulit.\n_START_SECTION_\nAteenalaisten laulu Suomessa\n_START_PARAGRAPH_\nSuomen suuriruhtinas ja Ven\xc3\xa4j\xc3\xa4n keisari Nikolai II allekirjoitti 15. helmikuuta 1899 Helmikuun manifestin, joka aiheutti Suomessa voimakasta vastustusta. Jean Sibelius s\xc3\xa4velsi samana vuonna Rydbergin tekstiin Ath\xc3\xa9narnes s\xc3\xa5ngin. H\xc3\xa4n johti 26. huhtikuuta 1899 konsertin, jossa Helsingin filharmonisen seuran orkesteri, Akademiska S\xc3\xa5ngf\xc3\xb6reningen ja poikakuoro kantaesittiv\xc3\xa4t h\xc3\xa4nen ensimm\xc3\xa4isen sinfoniansa ja Ath\xc3\xa9narnes s\xc3\xa5ngin. Sibeliuksen harmiksi ensimm\xc3\xa4inen sinfonia j\xc3\xa4i t\xc3\xa4ysin heti suosituksi nousseen Ath\xc3\xa9narnes s\xc3\xa5ngin varjoon. Monet yrittiv\xc3\xa4t heti k\xc3\xa4\xc3\xa4nt\xc3\xa4\xc3\xa4 laulua suomeksi. Yrj\xc3\xb6 Weilin teki nimimerkill\xc3\xa4 Yrj\xc3\xb6 Weijola seuraavana kes\xc3\xa4n\xc3\xa4 yleisimmin k\xc3\xa4ytetyn k\xc3\xa4\xc3\xa4nn\xc3\xb6ksen._NEWLINE_Paavo Castr\xc3\xa9nin mukaan muutamat l\xc3\xa4hteet ilmoittavat Ateenalaisten laulun suomentajaksi Eino Leinon. H\xc3\xa4nen mukaansa t\xc3\xa4m\xc3\xa4 tieto on levinnyt laajalti, mutta virallisen k\xc3\xa4\xc3\xa4nn\xc3\xb6ksen on tehnyt kuitenkin Weijola._NEWLINE_Runosta on useita suomenkielisi\xc3\xa4 versioita, joista tunnetuin on Weijolan. Muita suomenkielisi\xc3\xa4 versioita ovat tehneet Leino, Lauri Viljanen, Yrj\xc3\xb6 Jylh\xc3\xa4, Valter Juva ja P\xc3\xa4iv\xc3\xb6 Oksala._NEWLINE_Ateenalaisten laulu on Kadettikoulun kunniamarssi.'